Ludovicus, filius comitis Sacrocesaris, omnibus presentes litteras inspecturis in Domino salutem. Noverit universitas vestra quod nos quittationem quam dilectus noster Henricus, dominus Soliaci, fecit venerabilibus viris Bartholomeo abbati et conventui Sancti Benedicti Floriacensis super viaria, justifiis, costumis et omnibus alliis que in villa de Castellione super Ligerim et ejusdem ville pertinentiis, hominibus et rebus universis ad eamdem villam pertinentibus se habere et ad feodum nostrum spectare dicebat, ad preces dicti Henrici volumus, concedimus et laudamus. Concessum etiam fuit ab abbate et a conventu et a nobis et a dicto Henrico quod sicut res predicte de Castellione erant de feodo nostro, ita ballia de Villa Mesmie quam dicti abbas et conventus dicto Henrico contulerunt similitersit de feodo nostro. Quod ut ratum et firmum permaneat in futurum, presentes litteras sigilli munimine roboravimus. Actum anno Domini millesimo ducentesimo vicesimo quinto, mense marcio.